Zadeva C‑141/14

Evropska komisija

proti

Republiki Bolgariji

„Neizpolnitev obveznosti države — Direktiva 2009/147/ES — Ohranjanje prostoživečih ptic — Območji posebnega varstva Kaliakra in Belite skali — Direktiva 92/43/EGS — Varstvo naravnih habitatov in prostoživečih vrst — Območje, pomembno za Skupnost, Kompleks Kaliakra — Direktiva 2011/92/EU — Presoja vplivov nekaterih projektov na okolje — Možnost uporabe ratione temporis režima varstva — Poslabšanje stanja naravnih habitatov in habitatov vrst ter vznemirjanje vrst — Vetrna energija — Turizem“

Povzetek – Sodba Sodišča (tretji senat) z dne 14. januarja 2016

(Direktiva Evropskega parlamenta in Sveta 2011/92, člen 4(2) in (3) ter prilogi II in III, točka 1(b); Direktiva Sveta 85/337, kakor je bila spremenjena z Direktivo 2003/35, člena 2(1) in 4(2)(b))

Okolje — Ohranjanje naravnih habitatov ter prostoživečih živalskih in rastlinskih vrst — Direktiva 92/43 — Posebna območja varstva — Obveznost držav članic, da preprečijo poslabšanje stanja naravnih habitatov in habitatov vrst — Neizpolnitev obveznosti — Dokazno breme, ki ga nosi Komisija — Obseg

Okolje — Ohranjanje naravnih habitatov ter prostoživečih živalskih in rastlinskih vrst — Direktiva 92/43 — Posebna območja varstva — Obveznost držav članic, da preprečijo poslabšanje stanja naravnih habitatov in habitatov vrst — Obseg — Uporaba ratione temporis režima varstva

(Direktiva Evropskega parlamenta in Sveta 2009/147, člen 4(1) in (2))

Glej besedilo odločbe. (Glej točke od 27 do 30.)

Člen 6(2) Direktive 92/43 o ohranjanju naravnih habitatov ter prosto živečih živalskih in rastlinskih vrst se uporablja tudi za objekte, v zvezi s katerimi je pristojni organ odobril projekt, preden se je za zadevno območje varstva začelo uporabljati varstvo iz navedene direktive. Če namreč za take projekte ne veljajo določbe o postopku predhodne presoje vplivov projekta na zadevno območje iz Direktive 92/43, za njihovo izvedbo vseeno velja člen 6(2) te direktive. Izvajanje projektov gradnje vetrnih elektrarn in splošna dejavnost, ki je vezana na objekte, ki so bili zgrajeni na podlagi teh projektov, kljub temu, da so bili odobreni pred pristopom zadevne države članice in preden sta se Direktiva 92/43 in Direktiva 2009/147 o ohranjanju prosto živečih ptic uporabljali za ta soglasja, spada na področje uporabe člena 6(2) Direktive 92/43. (Glej točke 51, 52 in 55.)

Neka dejavnost je v skladu s členom 6(2) Direktive 92/43 o ohranjanju naravnih habitatov ter prosto živečih živalskih in rastlinskih vrst le, če je zagotovljeno, da ne povzroča nobenega vznemirjanja, ki bi lahko znatno vplivalo na cilje navedene direktive, predvsem na njene cilje ohranjanja. Vendar Komisiji za ugotovitev neizpolnitve obveznosti iz te določbe ni treba dokazati vzročne zveze med obratovanjem objektov, zgrajenih na podlagi nekega projekta, in pomembnim vznemirjanjem zadevnih vrst. Zadostuje namreč, da ta institucija dokaže obstoj verjetnosti ali tveganja, da bi to obratovanje lahko povzročilo takšno vznemirjanje. (Glej točki 56 in 58.)

Kar zadeva člen 4(4) Direktive 2009/147 o ohranjanju prosto živečih ptic, ki državam članicam nalaga sprejetje primernih ukrepov, da na posebnih območjih varstva ne pride do onesnaženja ali poslabšanja stanja habitatov ali kakršnih koli vznemirjanj, ki vplivajo na ptice, je treba kršitev te določbe ugotoviti, če Komisija dokaže, da obstaja verjetnost ali tveganje, da bo zaradi projekta prišlo do poslabšanja stanja habitatov varovanih vrst ptic ali pomembnega vznemirjanja teh vrst. Glede tega velja, da če se dokaže, da obratovanje vetrnih elektrarn lahko povzroča pomembno vznemirjanje in poslabšanje stanja habitatov varovanih vrst ptic, to, da te ptice še vedno obiskujejo zadevna posebna območja varstva in da se ob ustreznih vetrnih razmerah selitev ptic koncentrira na enem od zadevnih območij obratovanja, ne nasprotuje tej ugotovitvi. Obveznost varstva namreč obstaja, še preden se ugotovi zmanjšanje števila ptic ali še preden se konkretizira tveganje izumrtja določene varovane vrste ptic. (Glej točke 66, 70, 75 in 76.)

Glej besedilo odločbe. (Glej točko 67.)

Glej besedilo odločbe. (Glej točko 88.)